TVI ไม่ปลื้ม กำไร Q2 หดตัวเกือบ 90%
TVI ออกอาการเซ็ง กำไรไตรมาส 2/58 ทรุดลง 89.30% มาที่ 7.69 ลบ. จาก 71.80 ลบ. เมื่อปีก่อน ส่งผลกำไร 6 เดือนแรก ปรับตัวลดลงตามกว่า 44.61% จาก 86.95 ลบ. เป็น 48.16 ลบ. 
13 ส.ค. 2558

บริษัท ประกันภัยไทยวิวัฒน์ จำกัด (มหาชน) หรือ TVI รายงานผลการดำเนินงานไตรมาส 2/58 สิ้นสุดวันที่ 30 มิ.ย. 58 (รวมบริษัทย่อย) มีกำไรสุทธิ 7.69 ล้านบาท หรือมีกำไร 0.03 บาทต่อหุ้น ลดลงกว่า 89.30% จากช่วงเดียวกันของปีก่อน (ไตรมาส 2/57) ที่มีกำไรสุทธิ 71.80 ล้านบาท หรือมีกำไรสุทธิ 0.24 บาทต่อหุ้น
ขณะที่ผลการดำเนินงานช่วง 6 เดือนแรก มีกำไรสุทธิ 48.16 ล้านบาท หรือมีกำไร 0.16 บาทต่อหุ้น ลดลงราว 44.61% จากช่วงเดียวกันของปีก่อน ที่มีกำไรสุทธิ 86.95 ล้านบาท หรือ 0.29 บาทต่อหุ้น
ทั้งนี้ ผลดำเนินงานที่ลดลงดังกล่าว เป็นผลจากการที่บริษัทมีรายได้จากการรับประกันภัยลดลงราว 2.15% ในช่วงไตรมาส 2 ขณะที่รายจ่ายจากการรับประกันภัยและการดำเนินงานเพิ่มขึ้นประมาณ 4.85% อีกทั้งภาพรวมของธุรกิจการลงทุนของบริษัทในช่วงครึ่งปีแรก ก็ออกมาไม่เป็นที่น่าพอใจ เนื่องจากสภาวะตลาดโดยรวมยังอยู่ในช่วงของขาลง โดยที่ผลกำไรในส่วนนี้ลดลงราว 38.26 ล้านบาท เมื่อเทียบกับช่วง 6 เดือนแรก ของปีที่ผ่านมา